नोटबंदी के इस दौर में लाइन से कोई हटना नहीं चाहता और इसी वजह से एक आदमी की जान चली गई. हम उस देश में रहते हैं, जहां किसी का रोड एक्सीडेंट हो जाए तो हम मदद करने इसलिए आगे नहीं बढ़ते, क्योंकि हमें लगता है कि बाद में पुलिस के चक्कर ना लगाने पड़ जाएं. लेकिन हम चौराहे पर हो रहे झगड़ों को पूरे चाव से देखते हैं.

कहते हैं भीड़ का कोई चेहरा नहीं होता लेकिन भीड़ के पास संवेदना भी नहीं होती, ये साबित हुआ बंगाल की एक घटना से.

हुआ ये कि बंगाल के हुगली जिले में एक 45 साल का आदमी ATM के आगे लाइन में लगा था. उसे अचानक हार्ट-अटैक आ गया. उस शख्स मौत हो गई और उसका शरीर आधे घंटे तक रोड के किनारे पड़ा रहा. लेकिन लाइन में लगा एक भी शख्स उसे पूछने नहीं आया. सबको डर था कि कहीं लाइन से हटने पर उसकी जगह ना चली जाए. रुमाल फेंककर बस, ट्रेन में सीट छकाने वाले लोगों से ज्यादा उम्मीद की भी नहीं जा सकती. लेकिन ये तो हद है कि आपके बगल एक इंसान मर रहा हो, उसकी मौत हो जाए और उसका मरा हुआ शरीर पड़ा हो, और आपके कान पर जूं तक ना रेंगे.

उस शख्स का नाम कल्लोल रॉय चौधरी था. सरकारी कर्मचारी थे. उन्हें कुछ पैसे निकलवाने थे. स्टेट बैंक के एक एटीएम के सामने खड़े थे. थोड़ी देर बाद उनके सीने में दर्द होना शुरू हो गया. इसके बाद वो सड़क पर गिर गए और उनकी मौत हो गई. किसी को इतनी फुरसत न थी कि एक बार उन्हें टटोल ले कि ये हिल-डुल क्यों नहीं रहे. या जब उनके सीने में दर्द शुरू हुआ तभी किसी ने उन्हें हॉस्पिटल ले चलने की सलाह नहीं दी.

आधे घंटे बाद ATM के एक गार्ड ने देखा कि उनके शरीर में कोई हलचल नहीं हो रही है. गार्ड उन्हें एक ऑटो-रिक्शा में हॉस्पिटल ले गया जहां डॉक्टरों ने बताया कि वो मर चुके हैं. बाद में कल्लोल के पास से मिले डीटेल्स से उनके घर वालों को इसकी सूचना दी गई.

ममता बनर्जी ने घटना पर ‘ट्वीट’ करते हुए राजनीति झाड़ दी,”दुर्भाग्य से मौतों की संख्या बढ़ती जा रही है. आज सुबह कल्लोल रॉय चौधरी ने एक SBI ATM के सामने दम तोड़ दिया. परिवार के प्रति सहानुभूति. मोदी बाबू सुन रहे हैं क्या?”

तृणमूल कांग्रेस की तरफ से डेरेक ओ-ब्रायन ने ट्वीट करते हुए दावा किया, ”राज्य में अब तक नोटबंदी की वजह से सात लोगो की मौत हो चुकी है. पूरे देश में ये संख्या 86 हो गई है.”

ये स्टोरी निशांत ने की है.